રાતનો દોઢ વાગી રહ્યો હતો. વિશાળ બંગલાના વિશાળ બેડરૂમમાં બેઠેલી ગુલાલને આજે ઊંઘ નહોતી આવતી. ગુલાલ બેડની બેક સાઈડ પર ઓશીકું મૂકીને એને અઢેલીને બેઠી હતી. એના નાજુક ખોળામાં લેપટોપ હતું. એ ફેઈસબૂક જોઈ રહી હતી. એણે ગમતા સોંગ્સની યુટ્યૂબ લિંક વોલ પર શેર કરી અને ફ્રેન્ડ્સને ટેગ કર્યા. રાતના સાડા નવથી દોઢ વાગ્યા સુધી એ ફેસબૂક પર ચીટકેલી રહી. જોકે ફેઈસબૂક તો એના પોતાના દ્વારા એના મનને બનાવવાનું બહાનું માત્ર હતું. બાકી એ મલ્હાર તરફથી કોઈ મેસેજ આવે તેની રાહ જોઈ રહી હતી. ચેટિંગમાં છેલ્લે મલ્હારે એનો ઈમેલ પણ લીધો હતો. થોડા જ દિવસ ફેઈસબૂક ફ્રેન્ડશીપથી એ મલ્હાર તરફ આકર્ષાઈ હતી. કોણ જાણે કેમ એને મલ્હાર સાથે ચેટિંગ કરવાનું ગમતું હતું, પણ આજે મલ્હારનો કોઈ મેસેજ નહોતો. આખરે અઢી વાગે કંટાળીને એ ફેઈસબૂકમાંથી લોગ આઉટ થઈ અને લેપટોપ શટ ડાઉન કર્યું. ત્યાં સુધી એનું મેઈલ પણ ખાલી જ હતું અને મન પણ. મલ્હારના એક માત્ર મેઈલ કે મેસેજથી એ મન ભરાઈ જાય એમ હતું પણ એ ન આવ્યો.